Els medicaments sempre s'han de prendre abans de la data de caducitat que figura a l'envàs.
Si accidentalment heu pres un medicament caducat per un trastorn lleu com un refredat o un mal de cap, no us preocupeu, perquè en el pitjor dels casos no us farà efecte.
En canvi, si es tracta d'un medicament essencial per al tractament d'una malaltia greu o crònica, consulteu el vostre professional sanitari de referència, ja que la potencial manca d'eficàcia podria perjudicar la vostra salut.
Aquest article explica què és i com es determina la data de caducitat, per què els medicament perden l'eficàcia i amb quins medicaments és important tenir especial precaució amb la data de caducitat.
La data de caducitat es pot trobar a l'envàs de tots els medicaments i indica la fi del període durant el qual se'n garanteix l'eficàcia i la seguretat, sempre que s'hagi emmagatzemat en condicions adequades de temperatura, llum i humitat.
El laboratori fabricant determina la data de caducitat a partir dels resultats d'estudis, anomenats d'estabilitat, que sotmeten els medicaments a condicions ambientals extremes durant 6-12 mesos.
Per aquest motiu cada medicament presenta una data de caducitat diferent, que pot oscil·lar entre els 12 i els 60 mesos.
La data de caducitat deixa de ser vàlida quan l'envàs s'obre o es danya.
En general, es recomana emmagatzemar els medicaments en un lloc fresc i sec, fora de la llum directa del sol, i en alguns tipus de medicaments com les vacunes o les insulines seguir les instruccions concretes de mantenir-los a la nevera.
A més cal respectar les condicions d'ús que tenen alguns medicaments, com els col·liris o els xarops reconstituïts, un cop l'envàs s'ha obert.
El fet que un medicament preservi la seva eficàcia un cop caducat depèn de diferents factors, com el tipus de principi actiu, la presència de conservants, les fluctuacions de temperatura, la llum i la humitat.
Tot i així, és molt difícil, sinó impossible, identificar quins medicaments podrien ser efectius més enllà de la data de caducitat.
En general, els medicaments sòlids, com ara els comprimits o les càpsules, són els més estables.
Les formes líquides com els xarops, especialment els reconstituïts, els col·liris o els injectables presenten més problemes d'estabilitat.
Heu de tenir especial precaució amb els medicaments injectables i mai no us heu d'injectar una solució tèrbola, estigui caducada o no.
S'ha de vigilar especialment i assegurar-se que sempre s'utilitzen dins de la data de caducitat aquells medicaments essencials per al tractament de malalties cròniques com la insulina per la diabetis o els inhaladors de rescat, com per exemple el Ventolin ®, per a l'asma.
S'ha de revisar periòdicament la data dels medicaments que, tot i que no es fan servir a diari, són essencials en una emergència mèdica, com ara la Solinitrina ® (nitroglicerina) per a l'angina de pit o com els medicaments emprats per al xoc anafilàctic (reacció al·lèrgica sobtada i greu), per exemple l'EpiPen ®.
Només s'ha documentat un cas d'intoxicació com a conseqüència de la ingesta d'un antibiòtic caducat i, per tant, sembla altament improbable que la ingesta d'un medicament caducat tingui efectes tòxics sobre la salut.
Tot i això, NO es recomana prendre medicaments caducats.